ГуапагъэкIэ гъэнщIа IэщIагъэ
Ар щIэупщIэшхуэ зиIэ, псапэшхуэ зыпылъщ. А лэжьакIуэхэр пенсэм кIуахэм, хуэмыщIауэ псэу унагъуэхэм, ныкъуэдыкъуэхэм, дэхуэхахэм щIэгъэкъуэнышхуэ яхуохъу.
Социальнэ лэжьакIуэр, психологхэмрэ егъэджакIуэхэмрэ ящIыгъужу, жылагъуэр хуабжьу зыхуэныкъуэ IэнатIэщ. А къалэн мытыншыр зи пщэ дэзылъхьэжыр цIыхум гууз-лыуз хузиIэ, гущIэгъу, гуапагъэ мыкIуэщIыр зыхэлъ, нэгъуэщIым и гъащIэр нэхъ дахэ, тынш зыщIыфхэрщ.
Социальнэ лэжьакIуэхэм ягъэзащIэ лэжьыгъэ мытыншым и фIыгъэкIэ, дэIэпыкъуэгъу хуэныкъуэ цIыхухэр дуней зызыхъуэжым нэхъ хэзагъэу, декIуу къокIуэкI. Махуэ къэс абыхэм зы унагъуэ псом е цIыху щхьэхуэм къылъыкъуэкI Iуэху зэхуэмыдэхэм хэкIыпIэхэр къыхуагъуэт.
ПщIэ зыхуэтщI социальнэ лэжьакIуэхэ! Сигуми си псэми къыбгъэдэкIыу фи махуэ лъапIэмкIэ сынывохъуэхъу! Узыншагъэ быдэ фиIэу, ехъулIэныгъэр фибэу, фи псэм и хуабагъым и хъуреягъыр игъэхуабэрэ фи лэжьыгъэ мытыншым фIыгъуэ мылъытэ къыфхудэкIуэу фыпсэуну сынывохъуэхъу!
КъБР-м Лэжьыгъэмрэ социальнэ зыужьыныгъэмкIэ и министр.
